Me òso onyan̄ gweregwen Elisabet okupbe me owot,
Awaji oraria ogwu osat,
Geberen,
isi Najeret me Galili,
me lek obaak enenwaan̄ ge ikariọọn̄ge enerieen̄,
ekigwen Meri,
ogwu gwun̄ enerieen̄ ge ekigwen Josefu,
otetbe itele ibodo me lek nwa.
Josefu yi ìnan̄a me owot iman ogwu ubọọn̄ Debit.
Ogwu osat ya osisi lek gwun̄ enenwaan̄ ya,
mè itọp ọmọ amọn,
ibe,
“Nnyi owu amọn,
owu ogwu Awaji omabe enenen!
Okumugwem òwa melek kwun̄.”
Ikọ ya otetet Meri ukpook enenen.
Ibebene ikikeek inu amọn ya osibibe.
Ogwu osat ya onenitumu inyi ọmọ ibe,
“Meri,
katet ukpook.
Awaji îkeke inyi owu.
Owu mônin̄ owot,
mè iman gwun̄ enerieen̄.
Owu mônyi gwun̄ ya erieen̄,
Jisọs.
Gwun̄ ya môre ikpele ene,
mêgwen ọmọ Gwun̄ Awaji Ogwu Òbebene Ichit.
Okumugwem Awaji môrọ gwun̄ ya ubọọn̄ inyi inibọkọ irek ubọọn̄ kè Debit ogwu ute.
Gwun̄ ya môkikpulu otutuuk ebi owot iman kè Jekọp ire mgbọ ikakaan̄ge itata.
Mkpulu kan̄ ìkpokaan̄ okputut.”
Meri onenido ogwu osat ya ibe,
“Ìre inu yi ìbojeje irọ?
Mije,
emi ǹkariọọn̄ enerieen̄.”
Ogwu osat ya obebe ọmọ,
“Ekwukwu Mbuban mônu me lek kwun̄,
unye Awaji Ogwu Òbebene Ichit môkana ichit owu.
Mije keya,
gwun̄ ya owu oboman môre gwun̄ òkup mbuban,
mêkigwen ọmọ Gwun̄ Awaji.
Ofifi si,
Elisabet,
ogwu uwu kinyi,
înin̄ owot me ukan.
Me mgbọ keyi,
owot onyan̄ gweregwen okup me lek ogwu enenwaan̄ ya,
ogwu otutuuk ene ekigwen ogwu òra,
mije,
kpunu inu geege òyọyọt igak Awaji irọrọ.”
Meri onenitumu inyi ogwu osat ya ibe,
“Emi ìre gwun̄ usun̄ Okumugwem.
Ike owu otumube,
nchieek,
ikup si ikeya melek n̄a.”
Mgbọ Meri otumube ikọ yi isan̄a,
ogwu osat ya otetele ọmọ.